S p r á v a
zo zahraničnej pracovnej cesty

1. Účastník ZPC:
		
Titul, meno a priezvisko:	PaedDr. Eva Obžerová	
Pracovisko:	sekcia regionálneho školstva MŠVVaŠ SR	
Pracovné zaradenie:	štátny radca	
Znalosť jazykov:	ANJ, RUJ	
Spoluúčastník ZPC:
	-
	
2. Zahraničná pracovná cesta:
Štát:	UK – Spojené kráľovstvo Veľkej Británie a Írska	
Mesto:	Cambridge	
Vykonaná v doch:	27. 06. – 29. 06. 2012	
Prijímajúca organizácia:	University of Cambridge, ESOL Examinations	
Účel cesty:	Konferencia Cambridge English Forum 	
Spôsob financovania:	Cestovné náklady refunduje prijímajúca strana.
	
3. Rámcový program pobytu: 
27. 06. 2012               -  prílet do Londýna, transfer autobusom do Cambridge,
                                      ubytovanie, štúdium materiálov                           
28. 06. 2012               -  konferencia                         
29. 06. 2012               -  konferencia, odchod z Cambridge autobusom, odlet z Londýna
    
4. Stručný priebeh konferencie:
Predstavitelia Cambridge University – ESOL examination požiadali British Council v Bratislave o súčinnosť pri zabezpečení účasti zástupcu z MŠVVaŠ SR z odboru stredných škôl a jazykových škôl na konferencii, ktorá umožnila stretnutie európskych odborníkov 
pre oblasť efektívnej výučby angličtiny a jej hodnotenia v štátnych školách, výmenu ich skúseností a poznatkov. Zároveň nás v súvislosti s Vyhláškou č. 319/2008 o uznávaní náhrady maturitnej skúšky z cudzieho jazyka v znení neskorších predpisov zaujímal proces testovania žiakov a postup pri získavaní jazykových certifikátov Cambridge ESOL. Ďalším dôvodom nášho záujmu boli výsledky Európskej štúdie o jazykových zručnostiach, ktorú vypracoval Cambridge ESOL a prezentoval ju na konferencii. Táto štúdia bude zverejnená Európskou komisiou.
Pozvanie prijali aj delegáti francúzskeho, talianskeho a nemeckého ministerstva školstva, prítomní boli učitelia, lektori, prekladatelia, tlmočníci, inšpektori, administrátori štátnych školských programov, tvorcovia učebných osnov, experti na metódu CLIL vo výučbe anglického jazyka na stredných školách, poradcovia pre výučbu ANJ, ktorí pôsobia v európskych inštitúciách a tvorcovia legislatívy, mnohí z nich vystúpili v programe so svojimi príspevkami. Po každom vystúpení sme pracovali v skupinách a formou workshopu sme diskutovali o reálnej situácii v danej oblasti v našich krajinách. V mojej skupine boli predstavitelia Nemecka, Ruska, Chorvátska, Cypru a Švajčiarska.
V úvodnom slove p. Michael Milanovic, predstaviteľ Cambridge ESOL, zdôraznil dôležitosť a dôveryhodnosť testovania odborníkmi podľa Spoločného európskeho referenčného rámca pre jazyky a poukázal na vzrastajúci záujem o certifikáty ESOL, ktorý podložil vo svojej prezentácii štatistickými údajmi za posledných 5 rokov. Veľmi prínosnou bola prezentácia 
Dr. Neil-a Jones-a, riaditeľa ESLC, ktorý riadi rozsiahly výskum v oblasti jazykových kompetencií. P. Henny Rönneper (Ministerstvo školstva v Nemecku) hovorila o hovorenom jazyku, ústnej interakcii vo výučbe ANJ. Veľmi podrobne tiež hovorila o certifikáte CertiLingua. Talianski, rumunskí a španielski jazykoví experti rôznych profesií prezentovali prípadové štúdie, v ktorých informovali účastníkov konferencie o spôsoboch výučby ANJ vo svojich edukačných systémoch. V diskusii sme tiež hovorili o spôsobe hodnotenia jazykových zručností vo výučbe cudzích jazykov na stredných školách.

5. Odporúčané závery:
V oblasti externého testovania treba dosiahnuť koherentnosť, monitorovať priebeh experimentu Monitor 9. Je potrebné prehodnotiť spôsob hodnotenia žiakov pri výučbe cudzieho jazyka a zjednotiť zásady tohto hodnotenia. Je potrebné zvážiť vstup SR do spoločenstva štátov, ktoré podpísali Memorandum porozumenia CertiLingua a spôsob zabezpečenia uznania tohto certifikátu univerzitami a vysokými školami v SR. Naďalej treba podporovať metódu výučby anglického jazyka CLIL na základných i na stredných školách. V rámci študijných programov pre budúcich učiteľov cudzích jazykov na pedagogických fakultách (pre-service education) ako i v rámci ďalšieho vzdelávania učiteľov cudzích jazykov (in-service training) treba venovať zvýšenú pozornosť ovládaniu charakteristík (deskriptorov) jednotlivých jazykových úrovní, schopnosti tieto úrovne rozlišovať a tréningu v hodnotení všetkých jazykových zručností. Je potrebné vyškoliť expertov pre ranú výučbu cudzích jazykov u detí v predškolskom a nižšom primárnom vzdelávaní. 

6. Prehľad prinesenej dokumentácie a miesto jej uloženia:
Materiály z konferencie sú uložené na odbore stredných škôl a jazykových škôl MŠVVaŠ SR.

7. Osobitne vyhodnotený očakávaný prínos ZPC:
Prehĺbený rozhľad o výučbe anglického jazyka v európskych krajinách, možnosť implementovať získané overené poznatky z iných krajín s cieľom zvyšovania efektívnosti a úrovne výučby anglického jazyka v SR. Možnosť priamej diskusie s tvorcami Európskej štúdie o jazykových zručnostiach.

8. Spôsob zverejnenia výsledkov ZPC, prenos získaných informácií:
Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetovej stránke MŠVVaŠ SR.

Súhlasím so zverejnením správy na internete
Správu vypracovala:	PaedDr. Eva Obžerová:	
Miesto a dátum:	Bratislava, 02. júl 2012	
Správu schválil:	Mgr. Zdenko Krajčír, generálny riaditeľ sekcie 	
	regionálneho školstva:	
	RNDr. Igor Gallus, riaditeľ odboru stredných škôl 	
	a jazykových škôl: